
Salut!

	 

	Sunt Carmen Lipovan, antrenoare de fitness și susținătoare a unui stil de viață sănătos.

	Pasiunea mea pentru mâncarea sănătoasă s-a născut din nevoia de a învăța cum să mă comport cu propriul meu organism. Câteva intervenții chirurgicale și-au pus amprenta pe modul în care eu mănânc azi, însă nu regret, pentru că acest lucru m-a ajutat să înțeleg importanța nutriției. 

	Sportul reprezintă doar o parte a succesului în procesul de slăbire și de menținere a unei greutăți optime. După cum spun experții: 20% sport și 80 % dietă. Întrucât clientele mele îmi cereau constant sfaturi în legătură cu alimentația, am hotarât să creez niște rețete sănătoase și gustoase în același timp. 

	Așa a luat naștere proiectul „Eat clean by Carmen Lipovan”, materializat prin postări pe Instagram @carmenlipovan și pe Facebook: Eat clean by Carmen Lipovan.

	Cartea aceasta este un vis devenit realitate, o modalitate de a ajunge la cât mai mulți oameni prin intermediul unor rețete sănătoase, dar incredibil de simple și de apetisante.

	Le mulțumesc clientelor mele pentru că m-au încurajat și m-au susținut! Le dedic lor această carte și tuturor celor care își doresc să se bucure de „dulce” într-un mod sănătos pentru corpul lor.

	Smoothie (mic dejun)

	Shake (mic dejun)

	Budincă de chia (mic dejun, gustare)

	Desert din cartof dulce (gustare)

Chifle din grâu integral

	Făina din grâu integral sau făina integrală este o pudră, un ingredient alimentar de bază, obținut prin măcinarea întregului bob de grâu.

	În vechime, pâinea făcută din făină integrală era asociată cu oamenii săraci. Cei bogați mâncau pâine făcută din făină albă, pentru că era mai moale, mai pufoasă. Era considerată un privilegiu. În urma studiilor făcute de către nutriționiști, s-a ajuns însă la concluzia că făina obținută din grâu integral este mult mai sănătoasă și are mai multe beneficii pentru sănătate decât făina albă.

	Făina integrală de grâu este o sursă bogată în carbohidrați complecși și proteine. Pe lângă germene (miez) și endosperm, conține tărâțe: acel exterior dur, care protejează sămânța. Toate cele trei elemente împreună oferă corpului celuloză, vitamina E, vitamine din complexul B, precum și minerale: fier, mangan, calciu, fosfor, și seleniu. 

	Am gândit aceste chifle împreună cu prietena și totodată clienta mea, Doris Toman, care spune așa: 

	“Îmi place pâinea de când mă știu. Am început să o și coc anul acesta (2020), când am stat mai mult pe-acasă, având în vedere conjunctura. 

	Așa mi-am descoperit această nouă pasiune și de atunci fac diferite feluri de pâine și chifle, de câteva ori pe săptămână. 

	Chiflele din făină integrală le-am făcut la propunerea lui Carmen. Ea și-a dorit niște chifle cât mai simple pentru mic dejun și cu un conținut cât mai mare de făină integrală.”

	 

	Mod de preparare

	Dizolvați drojdia în 400 ml de apă călduță, adăugați făina și amestecați bine. După ce s-au încorporat ingredientele, adăugați sarea împreună cu restul de 50 ml de apă.

	Frământați aproximativ 10 minute sau până când aluatul nu se mai lipește de vas. Apoi îl lăsați la dospit într-un bol, cu o folie deasupra, la temperatura camerei. 

	După o oră, luați aluatul din bol, îl așezați pe un blat de lucru puțin înfăinat sau uns cu ulei și îl împărțiți în 9 sau în maxim 12 bucăți egale. Luați fiecare bucată și o aplatizați puțin, după care începeți să trageți de marginile aluatului către mijloc. Repetați procedeul până când bila de aluat devine tot mai compactă. Când ați terminat, trageți ușor de colțurile fiecărei chifle, până când aceasta capătă o formă ușor ovală. Puneți apoi toate chiflele într-o tavă, pe foaie de copt, le acoperiți cu o folie și le mai lăsați să crească aproximativ 30 de minute.

	Înainte de a le băga în cuptor, ungeți chiflele cu un ou bătut. Apoi le crestați pe fiecare cu cuțitul, de 3 ori, la adâncime de 1 cm, și le presărați cu semințe de susan/chimen/dovleac, în funcție de preferințele voastre. După aceea, le puneți în cuptorul preîncălzit la 180 grade (funcția sus-jos+ventilație) pentru 20 de minute.

	 

	Informații nutriționale făină integrală 100 g

	339 calorii

	13,7 g proteine

	12,2 g fibre

	0,4 g zaharuri

	1,9 g lipide

	34 mg calciu

	3,9 mg fier

	138 mg magneziu

	346 mg fosfor

	405 mg potasiu

	 

	Ingrediente

	Pentru minim 9 - maxim 12 bucăți, în funcție de mărimea dorită.

	· 325 g făină albă

	· 325 g făină integrală

	· 450 ml apă

	· 13 g sare

	· 10 g drojdie uscată activă

	· semințe de susan/chimen/dovleac

	Varianta 1

	· chiflă integrală

	· pastă de avocado cu ton (avocado pasat cu o furculiță și amestecat cu o conservă mică de ton în suc propriu, fără zeamă)

	· bucăți de mini mozzarella

	· roșii cherry tăiate în jumătate

	· frunze de baby spanac

	 

	Servit alături de un ou poșat sau fiert, peste care puteți presăra ceapă verde tăiată mărunt, și de roșii cherry. 

	 

	Varianta 2

	· piure de avocado (pasat cu o furculiță și amestecat cu puțin ulei de măsline, asezonat opțional cu piper și sare)

	· frunze de baby spanac

	· ou poșat sau fiert

	· bucăți de somon afumat 

	 

	Servit alături de roșii cherry, mini mozzarella, mix de măsline și sos de muștar. 

	 

	Varianta 3 

	· cremă de cocos vegană (se poate înlocui și cu o cremă de brânză făcută în casă)

	· frunze de baby spanac

	· bucăți de somon afumat

	· ou poșat sau fiert

	· felii de avocado 

	 

	Servit alături de mini mozzarella, roșii cherry, mix de măsline și sos de muștar.

Ou poșat

	Pe cât de fragile sunt, pe atât de multe calități nutritive au ouăle. Sunt cunoscute ca fiind surse bogate în nutrienții ce ne asigură proteine, lipide, aminoacizi și vitamine. Sunt un aliment de bază și în lupta cu kilogramele în plus. Ele sunt recomandate în curele de slăbire datorită faptului că au în structura lor aminoacizi (leucina), componenta nutritivă cu rol în reglarea nivelului de zahăr din sânge și în arderea rapidă a caloriilor. Este un produs sățios, care oferă energie organismului timp de 4-5 ore după ce a fost consumat.

	Ouăle poșate sunt ouăle perfecte pentru persoanele care vor să evite cât mai mult alimentele prăjite. Aceste ouă sunt de fapt vechile ouă tradiționale românești. 

	Albușul și gălbenușul sunt fierte în apă fierbinte, dar nu clocotită. Procesul poate părea complicat, însă, odată ce-l stăpânești, aceste ouă pot să devină foarte ușor micul tău dejun preferat. 

	 

	Mod de preparare

	Puneți apă la fiert într-un vas mic. 

	Când a ajuns la punctul de fierbere, dați focul încet, până când nu mai apar bule de aer. Apa este fierbinte, însă nu agitată, astfel încât, cu ajutorul unei linguri, puteți să creați un vârtej. Spargeți oul și îl puneți în mijlocul vârtejului. Oul este gata când albușul nu mai este translucid și când gălbenușul are consistența dorită de voi.

	 

	Informații nutriționale ou poșat

	93 calorii

	73% apă

	11,5% proteine

	13% lipide

	0,5% glucide

	1% substanțe nutritive

	 

	Ingrediente

	· 1 ou

	· apă pentru fiert

	· un praf de sare

	 

	 

images/image1.jpeg
LETRAS

Promovam autorii romani





images/image5.jpeg





images/image2.jpeg





images/image3.jpeg





images/image7.jpeg





images/image4.jpeg





cover.jpg





images/image6.jpeg





